Trump ontken skuld op 34 aanklagteOudpres. Donald Trump tydens sy hofverskyning. (Foto: Andrew KELLY / POOL / AFP) Donald Trump het Dinsdag in die Manhattan-distrikshof verskyn waar hy onskuldig gepleit het op 34 aanklagte van die vervalsing van sakerekords. Die voormalige Amerikaanse president word daarvan beskuldig dat hy sakerekords “herhaaldelik en op ’n bedrieglike wyse” vervals het in ’n poging om negatiewe inligting van die stemgeregtigde lede van die publiek tydens die 2016- presidensiële verkiesing te weerhou. Dít ná ’n swygbetaling van $130 000 (sowat R2,3 miljoen) destyds weke voor die verkiesing aan die pornoster Stormy Daniels om te verseker dat sy nie besonderhede oor haar beweerde verhouding met Trump in 2006 verklap nie. Oudpres. Donald Trump ná sy hofverskyning by Mar-a-Lago. (Foto: CHANDAN KHANNA / AFP) Luidens ’n “feitestelling” wat Dinsdag saam met die klagstaat vrygestel is, het die Playboy-model Karen McDougal en ’n voormalige deurwag by Trump Tower óók swygbetalings ontvang. McDougal het beweer dat sy ’n seksuele verhouding met Trump gehad het en die deurwag het gedreig om ’n storie oor ’n buite-egtelike kind van wie Trump die pa is te versprei. Daniels is destyds deur Trump se voormalige prokureur Michael Cohen betaal, terwyl McDougal en die deurwag onderskeidelik $150 000 en $30 000 van AMI, die uitgewer van die poniekoerant, National Enquirer, ontvang het. Die distriksaanklaer Alvin Bragg beskuldig Trump ook daarvan dat hy destyds stappe gedoen het om die ware aard en doel van die betalings vir belastingdoeleindes te verdoesel. Trump het intussen sy vervolging as “’n belediging” bestempel. “Ek het nooit gedink so iets kan in Amerika gebeur nie,” het die oudpresident ure ná sy verskyning in die hof in Manhattan aan honderde ondersteuners by sy Mar-a-Lago-landgoed in Florida gesê. “Die enigste misdaad wat ek gepleeg het, is om ons nasie vreesloos te verdedig teen diegene wat poog om dit te vernietig … Dit is ’n belediging vir ons land.” Oudpres. Donald Trump ná sy hofverskyning by Mar-a-Lago. (Foto: CHANDAN KHANNA / AFP) Trump – die voorloper in die wedloop vir die 2024- Republikeinse benoeming – het vanaf ’n verhoog met Amerikaanse vlae in ’n weelderige goud-en-roomkleurige balsaal gesê dat “radikale linkse aanklaers” daarop uit is om hom “tot elke prys te kry”. Trump se voormalige finansiële hoof, Allen Weisselberg, dien tans vyf maande tronkstraf uit vir dieselfde aanklagte waarop Trump nou teregstaan. Trump is die eerste voormalige Amerikaanse president wat deur strafregtelike aanklagte in die gesig gestaar word. Regter Juan Merchan het Dinsdag tydens Trump se verskyning gesê ’n verhoor kan moontlik reeds Januarie volgende jaar begin – ’n maand voor die presidensiële voorverkiesings afskop.